Dorlota Burdon 


Li últim rendevi o esque rendevús es dangerosi? 


Legendes del Sant Columba Catolic Internat Scola 1 





Edition 
Flor de Nive 


2021 


Prefacie 


Li Sant Columba Catolic Internat Scola es un scola in li virtual munde del Duesim 
Vive (anglesi Second Life). Yo, Dorlota Burdon, es un del scolera ta. Sant Columba es 
un magic loc quel es situat al costa de Irland. Támen noi have scoleras e scoleros 
del tot munde. Li Sant Columba Catolic Internat Scola es un del max bon scolas del 
Duesim Vive desde mult annus. 


In lí serie Legendes del Sant Columba Catolic Internat Scola yo presenta cut 
racontas pri li vive in tú scola Quande yo jace in li lette del dormitoria del Sant 
Columba in li nocte yo audi li vente suffla. E quelovez li vente narra a me legendes 
del scola. 


Ti-ci raconta es scrit in lí international lingue Interlingue (til 1949 Occidental) 
quel esset creat de Edgar De Wahl in li annu 1922. Mult mersi pro mi inspiration a 
omni scoleras, scoleros e instructores del Sant Columba Catolic Internat Scola in li 


Duesum Vive. 


Vor Dorlota 





Li últim rendevú o esque rendevús es dangerosi2 


Noi havet denov li debatte-lecion in li scola. Li tema esset: "Esque scoleres che nor Sant Columba 
Catolic Internat Scola deve haver li permission por haver rendevús in li scola?" Ironicmen li Yes- 
látere in li debatte esset representat de Senioretta Emily Pickery, un old celiba qui certmen 
nequande havet rendevús con púeres in su yunesse. Noi puelles subridet pri ti selection. Ma ne min 
ironic esset que Senioretta Shasta Brown, un african-american instructora con un colorosi passate, 
devet presentar li tese que por li scoleres rendevús ne es convenent. Self-comprensibil, li max grand 
parte de noi favorat in ti debatte Senioretta Emily, pro que noi volet reciver li jure haver rendevús in 
li scola. In nor scola noi ja have admínim du cuples e it esset notabil que exactmen ti-ci scoleres 


absentat se in ti-ci lecion. 


Ma yo memora un cose. Shasta Brown regardat fixmen a me con su obscur ocules e dit: "Haver 
rendevús posse esser dangerosi. Ne oblivia to!" Su ocules esset tam obscur quam carbon e to 
vermen timentat me. Naturalmen, noi puellas hihicat pri to secretmen, ma in li current del sequent 


evenimentes yo sempre deve reflecter pri ti-ci frase. 


Un puella qui ne esset present in li debatte esset Polina. Ella esset de ost-europan orígine e nor scola 
es situat in Irland. Polina esset tre matur por su etá e ja esset infectet per li vírus quel porta li 
nómine pubertá. Ti flicca con li brun ocules e li rond cap ja havet un cordie-amico éxter li scola. 
Naturalmen to ne pleset al instructores, ma Polina rencontrat le éxter li scola, pro to 1t esset desfacil 
por li instructores impedir ti rendevús. Quelcvez ella forlassat li scola durant li nocte por vider su 


amanto, qui esset un yun artist con li nómine Floyd. 


In ti-ci periode yo ancor esset un jorne-scolera. To significa que yo customalmen dormit in hem. Yo 
ancor ne havet un loc in li dormitoria. Li númere del locs in li dormitoria es limitat. It esset un frigid 
nocte in marte. Yo devet dormir in li scola in ti nocte, pro que yo ne posset retornar a hem pro li tre 
mal tempe. Esset un fort storm e it pluviat mult. Li tot public transporte esset interruptet. Esset 
inpossibil por me forlassar li scola, ma quelc altri scoleres ancor successat ear a hem e quelc ja hat 
restat in hem che lor families por ti die. Pro to quelc lettes ne esset ocupat in li dormitoria por 
puellas e yo posset usar un lette ta. Yo tre rarmen pernoctet in li scola til nu. Talmen omnicos esset 
tre nov por me e yo esset tre excitat. Pro to yo ne posset indormir. Polina esset ínter li scoleras qui 
pernoctet sempre in li scola pro to ella esset un orfan. Ella esset ínter li poc scoleres qui esset 


present in ti obscur e stormosi nocte in li old abatia, quel esset nu un scola. 


Yo ja jacet in li lette vigilmen por un long témpor. Li vente ululat éxter li mures del old abatia e yo 
audit strangi sones quam chuchotada e cries. Yo tirat mi lett-covritura súper mi cap por protecter 
me, ma bentost to esset tro calid e yo ne posset dormir talmen. Círcum minocte yo vermen sentit 
que me devet ear al closete. Yo ne volet usar li potte in li chambre. To semblat me infantil e 
nauseativ. Ma levar se pos minocte ex li callid lette por mover tra li obscur e frigid edificie de Sant 
Columba anc esset horribil. Li chambre balneari por puellas es un etage sub nor dormitoria. 


Pensante ancor pri to yo subitmen audit un brue. It esset ye li fenestre. Quo to esset? 





Li altri puellas semblat dormir, un scolera mem roncat. Esque ellas ne audit ti brue? Ta! Yo audit it 


denov, ma in ti moment yo perceptet que anc un del altri puellas esset vigil. 


It esset Polina! Ella mettet su vestimentes e levat se. "Esque tu audit ti-ta brue? Ad ú tu ea?", yo 
chuchotat a ella. Ella aproximat se a me e subridet. "Pst! Yo va incontrar se con mi amanto. Ne 
excita te pro li brue. It esset Floyd, il jettat un silice-lápid al fenestre. To es li signal que il es ci e 
atende me." Yo subridet e pensat que to es vermen romantic. Esque un púer vell far to anc por me? 
Tre inpropabil! Yo esset solmen un del mult blond puellas. Yo es in null maniere particulari e yo 


esset plu o min ignorat de multes ci in li scola til nu. 


„Polina yo va sequer te til li duesim etage. Yo besona ear al chambre balneari", yo chuchotat. Ella 
inclinat li cap: "Ma esse silent! Ne ruina mi rendevú!" Yo inclinat li cap e noi ambi subridet in 
complicitá. Yo prendet mi pantufles. Polina ja mettet su jaque. Li altri puellas continuat dormir. Noi 


forlassat tam silent quam possibil li dormitoria. Subitmen yo audit li cri de un ul. To posse esser un 

ómine por un calamitá, ma yo ne es tro supersticiosi. Admínim yo ne esset til ti-ci nocte. 


Noi vadat furtivmen tra li vacui coridor a bass. Ci noi vermen posset audir li sones del nocte mem 
plu clarmen. It semblat me que li hideosi creaturas del nocte atendet me éxter li scola. "Polina, ples 
ne ear ad éxterl It es dangerosi tal", yo petit mi scol-amica. Yo vermen havet un tre mal sentiment 


pri li situation. Noi ja ha atinget li etage sub li dormitoria. 


Polina ridet: "It es solmen li vente, Dorlotal Li amore fa me fort. Yo ne time, pro que Floyd va 
protecter me. Ea al closete nu e ne humida li suol!", ella dit a me e hihicat. Yo sentit un poc 
embarassat pro que Polina tractet me quam un bebé. "Til bentost, amusa te benl", yo adiat la 
rudmen. Su facie havet un revaci expression. It vermen deve esser bell haver un partner o admínim 
un rendevú. Yo sospirat e clúdet li porta del chambre balneari detra me audiente que Polina 


continuat ear a bass. 





Quande yo hat finit mi "aferes" in li chambre balneari pos yo hat lavat mi manus, yo esset vermen 


curiosi quo Polina fa con su amanto. Ergo yo eat tam pianimen quam yo posset al grand fenestre e 


yo regardat fixmen al tenebrositá serchante Polina e Floyd, qui esset un poc plu old quam ella. 


Quo esset to? Un ombre movet tra li obscuritá! It esset Polina forlassante li scola. Ma to esset ancor 
un altri ombre! It celat se detra un arbuste, ma li ombre esset tre grand. Mult tro grand por esser un 


púer e it apen aspectet homal. 


Li ombre movet se vers Polinal Ella hat tirat li capuce de su jaque ad sur su cap pro que it pluviat 
plu fortmen nu. Pro to ella ne posset vider ti-ci ombre movente vers ella. Yo apertet li fenestre por 
advertir la. Li storm sufflat tra mi blond capilles e li pluvie battet in mi facie. Yo criat tam 
sonorimen quam yo posset: "Polina! Forcurre! Rapidmen!" Ma li storm esset tant bruiosi e glotit 


chascun son. 





Yo audit li cri de un ul mixat con li cri de Polina quande li ombre captet la. Pro mi timore e li pluvie 


yo clúdet li ocules por quelc secundes. Tande omnicos esset obscur e yo ne posset vider alquem. Ú 
esset Polina? A ú li ombre forprendet la? Yo retrocurret in li dormitoria e celat me sub mi lett- 
covritura quam un litt infante. Yo tremet pro to quo yo just hat videt e ne solmen pro li frigore. Ma 
yo esset vermen fatigat e alquande yo indormit. Yo havet terribil cochemares pri to quo yo hat 


videt... 


In li matine li sole brilliat. Esque omnicos esset solmen un cochemare2 Esque Polina ha retrovenit2 
Yo palpebrat a su lette, ma it esset vacui. Yo vestit me rapidmen por li dejuné. Ante li dejuné yo 


curret al buró del scol-directoressa Victoria Temple. 


Yo frappat al porta e ella regardat a me. "Intra!", ella dit severimen. "Ho, li princessa de Yakutia, yo 


espera que tu ha dormit bon", ella salutat me frigidmen e plen de ironie. "Bon matine, Seniora 


Temple", yo salutat e cortesiat. Noi sempre devet cortesiar in li scola quande noi saluta un instructor 
secun li sant regules de Sant Columba. "Ú es Polina, Seniora Temple? Su lette es vacui!", yo addit 


sin hante narrat to quo yo hat videt in li nocte. 


Seniora Temple rugat li fronte e grimassat por un secunde fixante me con su blu ocules. "Pro quo tu 
questiona to, Senioretta Dorlotta2", ella volet saver. Yo respondet: "Su lette es vacui e yo videt la 


forlassante li dormitoria ho-nocte." 


"Yes, ella abandonat li scola, Senioretta Dorlora", Seniora Temple dit sin explication e sin alquel 


emotion. 


"E ella fat to durant li nocte sin narrar it a un altri scolera? Ella dit a me que ella have un rendevú 


con su amanto Floyd", yo replicat hastosimen. 


"Tu ne besona cuidar pri Polina, Dorlota. Polina esset adoptet de un cuple de Russia e ili ja ha 
forlassat Irland. Ella devet forlassar li scola ancor yer in li nocte. Li avion a Sant Petersburg 
departet tre tost in li matine. Polina esset tre felici pri to", li blond instructor explicat a me con un 


firm voce. 


"Yer in li nocte yo devet ear al chambre balneari, Seniora Temple. E yo videt tra li fenestre un 
ombre quel raptet Polina. Yo audit Polina criar éxter li scola quande li ombre captet la, Seniora 


Temple!", yo narrat la con un alt voce pro que yo esset tre excitat. 


Seniora Temple regardat fixmen a me: "To significa que tu forlassat li dormitoria durant li nocte sin 


permission. To es un punctu de punition por te. Yo regretta, Dorlota", ella dit a me amusat. 


Subitmen su regard devenit plu afabil: "Ma yo have anc un bon nová por te, Dorlota. Nu noi have 
un líber lette. To es tui chance por devenir un ver parte del Sant Columba Internat Scola, Dorlota. 


Nequí va ignorar te plu si tu habita in li dormitoria", ella dit a me con un dulci voce. 


"Ma quo es con Polina e pri to quo yo ha observat?", yo questionat tristmen. Polina es mi amica e 


yo vermen cuida pri ella. 
Li instructor levat se e un obscur ombre aparit sur su facie. 


"Mentiona ti-ci nómine nequande denov, puella! Ella ha forlassat li scola! Ella es passatel Ella ne es 


plu un parte de nor scol-familie! Esque tu desira li lette o ne? Si no, noi have un long liste de 


aplicantes. Un altri puella va obtener it. Tu have quin secundes por decider!" 


Yo inclinat li cap rapidmen e respondet: "Yes, yo vole haver li lette e dormir ci por devenir un parte 


del scol-familie, Seniora Temple." 


Li ombre sur li facie del scol-directoressa desaparit e ella subridet afabilmen, fórsan un poc tro 
afabilmen e ella dit a me con su max dulci voce: "Tu es un bon puella! Tu have li lette e noi oblivia 


li punctu de punition. Esque tu consenti, Senioretta Dorlotta?" 


Yo glotit e inclinat li cap. Yo es confuset e ne posset plu reflecter. In mi cap esset un grand vacuitá. 
"Yes, mult mersí Seniora Temple", yo dit. Yo cortesiat e yo forlassat li buró e plu tard yo 
comprendet que yo just ha tradit mi amica Polina por un lette in li dormitoria. E ne solmen por 


alcun, ma exactmen por li lette de mi amica Polina! 


Yo nequande plu audit alquó pri Polina. Ella nequande scrit un lettre de Russia. Li altri puellas ne 
credet me quande yo narrat las to quo yo hat videt in ti obscur e stormosi nocte. Senioretta Anneke, 
un altri scolera, dit que ella pensa que Polina abandonat li scola pro su amanto Floyd e nu ili es 
juntmen. Secun li teorie de Anneke, Seniora Temple inventet li raconta con li russ familie por salvar 
li reputation del catolic internate. Nam un scolera qui fugit li scola con su amanto es un ver mal 


afere por li scola. 


Ma ti-ci ombre ne esset li amanto de Polina e certmen it ne esset li nov familie de ella. Polina esset 
un orfan e nequí va serchar la. Ella mem ne esset de Irland. Li policie credet li explication de 
Seniora Temple. Noi anc nequande videt o audit plu alquó pri li amanto de Polina. It semblat que 
Floyd anc ha desaparit sin un tracie. E yo? Nequí credet me pro que yo es solmen un puella havante 


deci-du annus. 


Chascun vez quande yo audi li vente yo deve pensar pri Polina. E qualmen yo vell posser obliviar 
la? Yo dormi in li lette de Polina! Ma yo ancor crede que éxter li scola in li obscuritá es alquí o 
alquó qui atende li scoleras qui have un rendevú. Fórsan yo alquande va saver to. E yo va continuar 
serir ti-ci diarium. To es important por ti casu quande yo va har desaparit quam Polina. Per to alquó 


de me resta e vu posse serchar me in li obscuritá círcum li old abatia de Sant Columba. 


Dorlota Burdon, Sant Columba, 28ma de marte 2021. 


